PRÍLOHA IV

Postupy posudzovania zhody

ČASŤ I

UPLATNITEĽNOSŤ POSTUPOV POSUDZOVANIA ZHODY

V tejto časti sa stanovuje uplatniteľnosť modulov postupov posudzovania zhody uvedených v časti II tejto prílohy na EÚ produkty na hnojenie v závislosti od ich CMC uvedených v prílohe II a ich PFC uvedených v prílohe I.

1. UPLATNITEĽNOSŤ VNÚTORNEJ KONTROLY VÝROBY (MODUL A)

1.1 Modul A možno použiť v prípade EÚ produktu na hnojenie, ktorý je zložený výlučne z jedného alebo viacerých z týchto komponentných materiálov: a) pôvodných látok alebo zmesí uvedených v CMC 1 v časti II prílohy II okrem inhibítora nitrifikácie, inhibítora denitrifikácie alebo inhibítora ureázy; b) digestátov z čerstvých plodín uvedených v CMC 4 v časti II prílohy II; c) vedľajších produktov potravinárskeho priemyslu uvedených v CMC 6 v časti II prílohy II; d) mikroorganizmov uvedených v CMC 7 v časti II prílohy II; e) živinových polymérov uvedených v CMC 8 v časti II prílohy II; f) vedľajších produktov v zmysle smernice 2008/98/ES uvedených v CMC 11 v časti II prílohy II.

1.2. Modul A možno takisto použiť v prípade zmesi produktov na hnojenie uvedenej v PFC 7.

1.3. Odchylne od bodov 1.1 a 1.2 sa modul A nesmie použiť v prípade: a) jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka uvedeného v PFC 1(C)(I)(a)(i-ii)(A), ani v prípade zmesi produktov na hnojenie uvedenej v PFC 7, ktorá obsahuje najmenej 28 hm. % dusíka (N) z EÚ produktu na hnojenie patriaceho do kategórie PFC 1(C)(I)(a)(i-ii)(A); b) inhibítora uvedeného v PFC 5; alebo c) rastlinného biostimulátora uvedeného v PFC 6.

2. UPLATNITEĽNOSŤ VNÚTORNEJ KONTROLY VÝROBY A SKÚŠKY PRODUKTU POD DOHĽADOM (MODUL A1)

Modul A1 sa použije v prípade jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka uvedeného v PFC 1(C)(I)(a)(i-ii)(A), ako aj v prípade zmesi produktov na hnojenie uvedenej v PFC 7, ktorá obsahuje najmenej 28 hm. % dusíka (N) z EÚ produktu na hnojenie patriaceho do kategórie PFC 1(C)(I)(a)(i-ii)(A).

3. UPLATNITEĽNOSŤ EÚ SKÚŠKY TYPU (MODUL B) A NÁSLEDNE ZHODY S TYPOM ZALOŽENEJ NA VNÚTORNEJ KONTROLE VÝROBY (MODUL C)

3.1. Modul B a následne modul C možno použiť v prípade EÚ produktu na hnojenie, ktorý je zložený výlučne z jedného alebo viacerých z týchto komponentných materiálov: a) inhibítora nitrifikácie, inhibítora denitrifikácie alebo inhibítora ureázy uvedených v CMC 1 v časti II prílohy II; b) rastlín, častí rastlín alebo výťažkov z rastlín uvedených v CMC 2 v časti II prílohy II; c) iných polymérov ako živinových polymérov uvedených v CMC 9 v časti II prílohy II; d) odvodených produktov v zmysle nariadenia (ES) č. 1069/2009 uvedených v CMC 10 v časti II prílohy II; e) kategórií CMC uvedených v bode 1.1 tejto časti.

3.2. Modul B a následne modul C možno takisto použiť v prípade: a) inhibítora uvedeného v PFC 5; b) rastlinného biostimulátora uvedeného v PFC 6 a c) zmesi produktov na hnojenie uvedenej v PFC 7.

3.3. Odchylne od bodov 3.1 a 3.2 sa modul B a následne modul C nesmú použiť v prípade jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka uvedeného v PFC 1(C)(I)(a)(i-ii)(A), ani v prípade zmesi produktov na hnojenie uvedenej v PFC 7, ktorá obsahuje najmenej 28 hm. % dusíka (N) z EÚ produktu na hnojenie patriaceho do kategórie PFC 1(C)(I)(a)(i-ii)(A).

4. UPLATNITEĽNOSŤ ZABEZPEČENIA KVALITY VÝROBNÉHO PROCESU (MODUL D1)

4.1. Modul D1 možno použiť v prípade každého EÚ produktu na hnojenie.

4.2. Odchylne od bodu 4.1 sa modul D1 nesmie použiť v prípade jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka uvedeného v PFC 1(C)(I)(a)(i-ii)(A), ani v prípade zmesi produktov na hnojenie uvedenej v PFC 7, ktorá obsahuje najmenej 28 hm. % dusíka (N) z EÚ produktu na hnojenie patriaceho do kategórie PFC 1(C)(I)(a)(i-ii)(A).

ČASŤ II

OPIS POSTUPOV POSUDZOVANIA ZHODY

MODUL A – VNÚTORNÁ KONTROLA VÝROBY

1. Opis modulu

Vnútorná kontrola výroby je postup posudzovania zhody, ktorým si výrobca plní povinnosti uvedené v bodoch 2, 3 a 4 a zaručuje a vyhlasuje na svoju vlastnú zodpovednosť, že príslušné EÚ produkty na hnojenie spĺňajú požiadavky tohto nariadenia, ktoré sa na ne vzťahujú.

2. Technická dokumentácia

2.1 Výrobca vypracuje technickú dokumentáciu. Táto dokumentácia umožní posúdiť zhodu EÚ produktu na hnojenie s príslušnými požiadavkami, pričom jej súčasťou je primeraná analýza a posúdenie rizika či rizík.

2.2 V technickej dokumentácii sa špecifikujú uplatniteľné požiadavky, pričom sa do nej zahrnie, pokiaľ je to relevantné pre posudzovanie, návrh, výrobu a účel určenia EÚ produktu na hnojenie. Technická dokumentácia obsahuje v uplatniteľnom prípade aspoň tieto prvky: a) všeobecný opis EÚ produktu na hnojenie, kategóriu PFC zodpovedajúcu uvedenému účinku EÚ produktu na hnojenie a opis určeného použitia; b) zoznam použitých komponentných materiálov, kategórie CMC uvedené v prílohe II, do ktorých patria, a informácie o ich pôvode alebo o výrobnom procese; c) EÚ vyhlásenia o zhode pre komponentné EÚ produkty na hnojenie tvoriace zmes produktov na hnojenie; d) výkresy, schémy, opisy a vysvetlenia potrebné na pochopenie výrobného procesu EÚ produktu na hnojenie; e) vzorku etikety alebo príbalový leták alebo oboje uvedené v článku 6 ods. 7 obsahujúce informácie požadované podľa prílohy III; f) zoznam harmonizovaných technických noriem uvedených v článku 13, spoločných špecifikácií uvedených v článku 14 a/alebo iných príslušných technických špecifikácií, ktoré sa uplatnili. V prípade čiastočne uplatnených harmonizovaných technických noriem alebo spoločných špecifikácií sa v technickej dokumentácii špecifikujú tie časti, ktoré sa uplatnili; g) výsledky uskutočnených výpočtov vrátane výpočtov na účely preukázania zhody s časťou II bodom 5 prílohy I, ako aj výsledky vykonaných skúšok atď.; h) protokoly o skúškach; i) ak EÚ produkt na hnojenie obsahuje vedľajšie produkty v zmysle smernice 2008/98/ES alebo z nich pozostáva, technické a administratívne dôkazy o tom, že tieto vedľajšie produkty spĺňajú kritériá stanovené delegovaným aktom uvedeným v článku 42 ods. 7 tohto nariadenia a sú v súlade s vnútroštátnymi opatreniami, ktorými sa transponuje článok 5 ods. 1 smernice 2008/98/ES, a v uplatniteľnom prípade s vykonávacími aktmi uvedenými v článku 5 ods. 2 alebo s vnútroštátnymi opatreniami prijatými podľa článku 5 ods. 3 uvedenej smernice; j) ak je celkový obsah chrómu (Cr) v EÚ produkte na hnojenie nad 200 mg/kg, informácie o maximálnom množstve a presnom zdroji celkového chrómu (Cr).

3. Výroba

Výrobca prijme všetky opatrenia potrebné na to, aby sa výrobným procesom a jeho monitorovaním zabezpečila zhoda vyrábaných EÚ produktov na hnojenie s technickou dokumentáciou uvedenou v bode 2 a s požiadavkami tohto nariadenia, ktoré sa na ne vzťahujú.

4. Označenie CE a EÚ vyhlásenie o zhode

4.1. Výrobca umiestni označenie CE na každý jednotlivý obal EÚ produktu na hnojenie, ktorý spĺňa uplatniteľné požiadavky tohto nariadenia, alebo ak sa produkt dodáva bez obalu, do sprievodného dokumentu k EÚ produktu na hnojenie.

4.2. Výrobca vypracuje pre EÚ produkt na hnojenie alebo jeho typ písomné EÚ vyhlásenie o zhode a spolu s technickou dokumentáciou ho uchováva pre potreby vnútroštátnych orgánov počas 5 rokov od uvedenia EÚ produktu na hnojenie na trh. V EÚ vyhlásení o zhode sa uvedie EÚ produkt alebo typ produktu na hnojenie, pre ktorý bolo vypracované.

4.3. Na požiadanie sa príslušným orgánom poskytne kópia EÚ vyhlásenia o zhode.

5. Splnomocnený zástupca

Povinnosti výrobcu stanovené v bode 4 môže v jeho mene a na jeho zodpovednosť plniť jeho splnomocnený zástupca za predpokladu, že sú uvedené v splnomocnení.

MODUL A1 – VNÚTORNÁ KONTROLA VÝROBY A SKÚŠKA PRODUKTU POD DOHĽADOM

1. Opis modulu

Vnútorná kontrola výroby a skúška produktu pod dohľadom je postup posudzovania zhody, ktorým si výrobca plní povinnosti uvedené v bodoch 2, 3, 4 a 5 a zaručuje a vyhlasuje na svoju vlastnú zodpovednosť, že príslušné EÚ produkty na hnojenie spĺňajú požiadavky tohto nariadenia, ktoré sa na ne vzťahujú.

2. Technická dokumentácia

2.1. Výrobca vypracuje technickú dokumentáciu. Táto dokumentácia umožní posúdiť zhodu EÚ produktu na hnojenie s príslušnými požiadavkami, pričom jej súčasťou je primeraná analýza a posúdenie rizika alebo rizík.

2.2. V technickej dokumentácii sa špecifikujú uplatniteľné požiadavky, pričom sa do nej zahrnie, pokiaľ je to relevantné pre posudzovanie, návrh, výrobu a účel určenia EÚ produktu na hnojenie. Technická dokumentácia obsahuje v uplatniteľnom prípade aspoň tieto prvky: a) všeobecný opis EÚ produktu na hnojenie, kategóriu PFC zodpovedajúcu uvedenému účinku daného EÚ produktu na hnojenie a opis určeného použitia; b) zoznam použitých komponentných materiálov, kategórie CMC uvedené v prílohe II, do ktorých patria, a informácie o ich pôvode alebo o výrobnom procese; c) EÚ vyhlásenia o zhode pre komponentné EÚ produkty na hnojenie tvoriace zmes produktov na hnojenie; d) výkresy, schémy, opisy a vysvetlenia potrebné na pochopenie výrobného procesu EÚ produktu na hnojenie; e) vzorku etikety alebo príbalový leták alebo oboje uvedené v článku 6 ods. 7 obsahujúce informácie požadované podľa prílohy III; f) názvy a adresy závodov a prevádzkovateľov závodov, v ktorých boli produkt a jeho základné zložky vyrobené; g) zoznam harmonizovaných technických noriem uvedených v článku 13, spoločných špecifikácií uvedených v článku 14 a/alebo iných príslušných technických špecifikácií, ktoré sa uplatnili. V prípade čiastočne uplatnených harmonizovaných technických noriem alebo spoločných špecifikácií sa v technickej dokumentácii špecifikujú tie časti, ktoré sa uplatnili; h) výsledky uskutočnených výpočtov vrátane výpočtov na účely preukázania zhody s časťou II bodom 4 prílohy I, ako aj výsledky vykonaných skúšok atď.; i) protokoly o skúškach vrátane správ z kontrol produktu zameraných na retenciu oleja a odolnosť proti výbuchu uvedených v bode 4 a j) ak EÚ produkt na hnojenie obsahuje vedľajšie produkty v zmysle smernice 2008/98/ES alebo z nich pozostáva, technické a administratívne dôkazy o tom, že tieto vedľajšie produkty spĺňajú kritériá stanovené delegovanými aktmi uvedenými v článku 42 ods. 7 tohto nariadenia a sú v súlade s vnútroštátnymi opatreniami, ktorými sa transponuje článok 5 ods. 1 smernice 2008/98/ES, a v uplatniteľnom prípade s vykonávacími aktmi prijatými podľa článku 5 ods. 2 alebo s vnútroštátnymi opatreniami prijatými podľa článku 5 ods. 3 uvedenej smernice.

3. Výroba

Výrobca prijme všetky opatrenia potrebné na to, aby sa výrobným procesom a jeho monitorovaním zabezpečila zhoda vyrábaných EÚ produktov na hnojenie s technickou dokumentáciou uvedenou v bode 2 a s požiadavkami tohto nariadenia, ktoré sa na ne vzťahujú.

4. Kontroly produktov zamerané na retenciu oleja a odolnosť proti výbuchu

Tepelné cykly a skúšky uvedené v bodoch 4.1 až 4.4 sa vykonávajú v mene výrobcu každé 3 mesiace, a to na reprezentatívnej vzorke EÚ produktu na hnojenie s cieľom overiť zhodu s:

a) požiadavkou na retenciu oleja uvedenou v bode 4 v rámci PFC 1(C)(I)(a)(i-ii)(A) v prílohe I a

b) požiadavkou na odolnosť proti výbuchu uvedenou v bode 5 v rámci PFC 1(C)(I)(a)(i-ii)(A) v prílohe I.

Tepelné cykly a skúšky sa vykonávajú na zodpovednosť notifikovanej osoby vybranej výrobcom.

4.1. Tepelné cykly pred vykonaním skúšky splnenia požiadavky na retenciu oleja uvedenej v bode 4 v rámci PFC 1(C)(I)(a)(i-ii)(A) v prílohe I

4.1.1. Princíp a definícia

Vzorka sa vo vhodnej uzavretej laboratórnej banke zahreje z teploty okolia na teplotu 50 °C a udržiava sa pri tejto teplote počas dvoch hodín (fáza pri 50 °C). Následne sa vzorka schladí, pokým nedosiahne teplotu 25 °C, a udržiava sa pri tejto teplote počas dvoch hodín (fáza pri 25 °C). Tieto dve po sebe nasledujúce fázy pri 50 °C a pri 25 °C tvoria jeden tepelný cyklus. Na stanovenie hodnoty retencie oleja sa skúšobná vzorka po podrobení dvom tepelným cyklom udržiava pri teplote 20 (±3) °C.

4.1.2. Zariadenie

Bežné laboratórne zariadenie, najmä:

a) vodné kúpele udržiavané pri teplote 25 ± 1 °C alebo pece udržiavané pri teplote 50 ± 1 °C;

b) vhodné laboratórne banky, každá s objemom 150 ml.

4.1.3. Postup

4.1.3.1. Každá skúšobná vzorka s hmotnosťou 70 ± 5 g sa vloží do vhodnej laboratórnej banky, ktorá sa potom uzavrie.

4.1.3.2. Po dosiahnutí teploty 50 °C a jej udržiavaní počas dvoch hodín sa teplota banky zmení v kúpeli alebo v peci na 25 °C a obrátene.

4.1.3.3. Pri použití vodného kúpeľa sa teplota vody každého kúpeľa udržiava konštantná a voda sa udržiava v pohybe rýchlym miešaním. Je potrebné zaistiť, aby hladina vody vystúpila nad úroveň vzorky. Zátka sa chráni pred kondenzáciou použitím penového gumeného krytu.

4.2. Skúška retencie oleja uvedená v bode 4 v rámci PFC 1(C)(I)(a)(i-ii)(A) v prílohe I

4.2.1. Opis

Retencia oleja v EÚ produkte na hnojenie je množstvo oleja zadržaného v EÚ produkte na hnojenie určené pri zadaných prevádzkových podmienkach a vyjadrené ako hmotnostné %.

Táto skúška sa vykoná na reprezentatívnej vzorke EÚ produktu na hnojenie. Pred skúškou sa celé množstvo vzorky podrobí dvom tepelným cyklom v súlade s bodom 4.1.

Táto metóda je uplatniteľná na prilované aj na granulované hnojivá, ktoré neobsahujú materiály rozpustné v oleji.

4.2.2. Princíp

Úplné ponorenie skúšobnej vzorky do plynového oleja na určitý čas s následným odstránením nadbytočného oleja pri zadaných podmienkach. Meranie nárastu hmotnosti skúšaného segmentu vzorky.

4.2.3. Činidlá

Plynový olej s týmito vlastnosťami:

a) viskozita maximálne: 5 mPas pri 40 °C;

b) hustota: 0,8 g/ml až 0,85 g/ml pri 20 °C;

c) obsah síry: ≤ 1,0 % (m/m);

d) popol: ≤ 0,1 % (m/m).

4.2.4. Zariadenie

Bežné laboratórne zariadenie a:

a) váhy s presnosťou váženia na 0,01 g;

b) kadičky s objemom 500 ml;

c) lievik z plastových materiálov, najlepšie s valcovou stenou na hornom konci a s priemerom približne 200 mm;

d) skúšobné sitko s veľkosťou ôk 0,5 mm, ktoré zapasuje do lievika; Poznámka: Veľkosť lievika a sitka je taká, aby sa zabezpečilo, že sa navzájom prekrýva len niekoľko granúl a olej môže ľahko odtekať;

e) filtračný papier rýchlo filtrujúci, krepový, jemný, s gramážou 150 g/m2;

f) absorpčná tkanina (laboratórna kvalita).

4.2.5. Postup

4.2.5.1. Robia sa rýchlo za sebou dve samostatné stanovenia na rôznych segmentoch tej istej skúšobnej vzorky.

4.2.5.2. Odstránia sa častice menšie ako 0,5 mm použitím skúšobného sitka. Do kadičky sa odváži približne 50 g vzorky s presnosťou na 0,01 g. Pridá sa dostatočné množstvo plynového oleja, aby boli prily alebo granuly úplne zaliate, a opatrne sa zamieša tak, aby bol povrch všetkých príl alebo granúl úplne premočený. Kadička sa zakryje hodinovým sklíčkom a nechá sa stáť jednu hodinu pri teplote 25 (± 2) °C.

4.2.5.3. Celý obsah kadičky sa prefiltruje cez lievik, v ktorom je vložené skúšobné sitko. Segment vzorky zachytený na sitku sa nechá stáť jednu hodinu, aby mohla odtiecť väčšina prebytočného oleja.

4.2.5.4. Na hladký povrch sa na seba položia dva hárky filtračného papiera (asi 500 mm x 500 mm); všetky štyri okraje oboch filtračných papierov sa ohnú dohora do šírky asi 40 mm, aby sa zabránilo odkotúľaniu príl alebo granúl. Na filtračné papiere sa do stredu položia dve vrstvy absorpčnej tkaniny. Celý obsah sitka sa vysype na absorpčné tkaniny a prily alebo granuly sa rovnomerne rozprestrú pomocou mäkkého plochého štetca. Po dvoch minútach sa jedna strana tkanín zdvihne tak, aby sa prily alebo granuly presunuli na filtračné papiere pod nimi, potom sa prily štetcom rovnomerne rozprestrú po papieri. Na vzorku sa položí ďalší hárok filtračného papiera takisto s okrajmi ohnutými dohora a prily alebo granuly sa za mierneho tlaku krúživými pohybmi vaľkajú medzi filtračnými papiermi. Po každom ôsmom krúživom pohybe sa zastane a zdvihnú sa protiľahlé rohy filtračných papierov, aby sa prily alebo granuly, ktoré sa odkotúľali k okraju, vrátili do stredu. Dodržiava sa takýto postup: urobia sa štyri úplné krúživé pohyby najskôr v smere hodinových ručičiek, a potom proti smeru hodinových ručičiek. Potom sa prily alebo granuly prikotúľajú naspäť do stredu, ako je uvedené vyššie. Tento postup sa má zopakovať trikrát (24 krúživých pohybov, rohy sa zdvihnú dvakrát). Medzi spodný hárok a hárok, ktorý je nad ním, sa opatrne vloží nový hárok filtračného papiera a zdvihnutím okrajov vrchného hárku sa prily alebo granuly prekotúľajú na tento nový hárok. Prily alebo granuly sa zakryjú novým hárkom filtračného papiera a zopakuje sa ten istý postup. Ihneď po skončení vaľkania sa prily alebo granuly presypú do vopred odváženej misky a znova sa odvážia s presnosťou 0,01 g, čím sa stanoví množstvo plynového oleja, ktorý sa vo vzorke zadržal.

4.2.5.5. Opakovanie postupu vaľkania a nové váženie Ak sa zistí, že množstvo plynového oleja, ktorý sa zadržal v skúšanom segmente vzorky, je väčšie ako 2,00 g, segment sa umiestni na novú sadu filtračných papierov a zopakuje sa postup vaľkania a zdvíhanie rohov podľa bodu 4.2.5.4. (dvakrát osem krúživých pohybov, jedno zdvihnutie). Potom sa segment vzorky znova odváži.

4.2.5.6. Každá vzorka sa podrobí dvom skúškam retencie oleja.

4.2.6. Protokol o skúškach

4.2.6.1. Vyjadrenie výsledkov

4.2.6.1.1. Metóda výpočtu a vzorec

Retencia oleja, pri každom stanovení (bod 4.2.5.1) vyjadrená ako hmotnostné % preosiateho skúšaného segmentu vzorky, sa určí rovnicou:

kde:

m1 je hmotnosť preosiateho skúšaného segmentu vzorky (v gramoch) (bod 4.2.5.2),

m2 je hmotnosť skúšaného segmentu vzorky podľa bodov 4.2.5.4. a 4.2.5.5. (v gramoch) získaná ako výsledok posledného váženia.

4.2.6.1.2. Za výsledok sa považuje aritmetický priemer dvoch samostatných stanovení.

4.2.6.2. Protokol o skúškach tvorí súčasť technickej dokumentácie.

4.3. Tepelné cykly pred vykonaním skúšky odolnosti proti výbuchu uvedenej v bode 5 v rámci PFC 1(C)(I)(a)(i-ii)(A) v prílohe I.

4.3.1. Princíp a definícia

Vzorka sa v utesnenej skrinke zahreje z teploty okolia na teplotu 50 °C a udržiava sa pri tejto teplote počas jednej hodiny (fáza pri 50 °C). Následne sa vzorka schladí, pokým nedosiahne teplotu 25 °C, a udržiava sa pri tejto teplote počas jednej hodiny (fáza pri 25 °C). Tieto dve po sebe nasledujúce fázy pri 50 °C a pri 25 °C tvoria jeden tepelný cyklus. Po podrobení požadovanému počtu tepelných cyklov sa skúšobná vzorka udržiava pri teplote 20 ±3 °C až do vykonania skúšky odolnosti proti výbuchu.

4.3.2. Zariadenie

Metóda 1

a) Vodný kúpeľ udržiavaný v teplotnom rozsahu od 20 do 51 °C s rýchlosťou ohrevu a chladenia minimálne 10 °C za hodinu, alebo dva vodné kúpele, z ktorých jeden je udržiavaný pri teplote 20 °C a druhý pri teplote 51 °C. Voda v kúpeli (alebo kúpeľoch) sa nepretržite mieša; objem kúpeľa musí byť dostatočne veľký na to, aby sa zaručila dostatočná cirkulácia vody.

b) Skrinka z nehrdzavejúcej ocele, ktorá je úplne vodotesná a v strede vybavená zariadením na zaznamenávanie teploty. Vonkajšia šírka skrinky je 45 ± 2 mm a hrúbka stien je 1,5 mm (pozri obrázok č. 1 ako príklad). Výšku a dĺžku skrinky možno zvoliť tak, aby vyhovovali rozmerom vodného kúpeľa, napríklad dĺžka 600 mm a výška 400 mm.

Metóda 2

a) Vhodná pec udržiavaná v teplotnom rozsahu od 20 °C do 51 °C s rýchlosťou ohrevu a chladenia minimálne 10 °C za hodinu.

b) Vhodné vzduchotesné plastové skrinky alebo vrecká vybavené vhodným zariadením na zaznamenávanie teploty umiestneným v strede vzorky, alebo skrinka z nehrdzavejúcej ocele opísaná v bode 4.3.2. písm. b) metódy 1. Vonkajšia hrúbka skrinky alebo vrecka nesmie po naplnení prekročiť 45 mm.

4.3.3. Postup

Do skriniek alebo vreciek sa umiestni také množstvo hnojív, ktoré postačuje na skúšku odolnosti proti výbuchu, a uzatvoria sa. Skrinky z nehrdzavejúcej ocele sa umiestnia do vodného kúpeľa (metóda 1) alebo sa skrinky či vrecká umiestnia do pece (metóda 2). Voda alebo pec sa zahreje na 51 °C a meria sa teplota v strede hnojiva. Jednu hodinu po tom, ako teplota v strede hnojiva dosiahne 50 °C, sa začne ochladzovanie. Jednu hodinu po tom, ako teplota v strede hnojiva dosiahne 25 °C, sa začne ohrievanie, a tým druhý cyklus. Ak sa použijú dva vodné kúpele alebo dve pece, skrinky alebo vrecká sa po každom ohreve/ochladení premiestnia do druhého kúpeľa alebo druhej pece.

Obrázok č. 1

A : Kruhové tesnenie B : Kryt C : Skrutka D : Skrinka

4.4. Skúška odolnosti proti výbuchu uvedená v odseku 5 v rámci PFC 1(C)(I)(a)(i-ii)(A) v prílohe I

4.4.1. Opis

4.4.1.1 Táto skúška sa vykoná na reprezentatívnej vzorke EÚ produktu na hnojenie. Pred skúškou odolnosti proti výbuchu sa celé množstvo vzorky podrobí piatim tepelným cyklom v súlade s bodom 4.3.

4.4.1.2. EÚ produkt na hnojenie sa musí podrobiť skúške odolnosti proti výbuchu vo vodorovnej oceľovej trubici za týchto podmienok (podrobnosti o materiáloch sú uvedené v bode 4.4.3): a) oceľová trubica bez švov: i) dĺžka trubice: aspoň 1 000 mm, ii) menovitý vonkajší priemer: aspoň 114 mm, iii) menovitá hrúbka steny: aspoň 5 mm; b) iniciačná nálož: typ a množstvo zvolenej iniciačnej nálože musia byť také, aby sa maximalizoval detonačný tlak pôsobiaci na vzorku s cieľom stanoviť jej citlivosť na prenos výbuchu; c) teplota vzorky: 15 °C až 25 °C; d) olovené valce na meranie účinku výbuchu: priemer 50 mm a výška 100 mm; e) sú rozmiestnené v 150 mm rozstupoch a podopierajú trubicu vo vodorovnej polohe. POZNÁMKA: Skúška sa vykoná dvakrát. Skúška sa považuje za preukaznú, ak pri oboch skúškach došlo k stlačeniu jedného alebo viacerých podporných olovených valcov v rozsahu menšom ako 5 %.

4.4.2. Princíp

Skúšobná vzorka sa uzavrie v oceľovej trubici a vystaví sa pôsobeniu tlakovej vlny z iniciačnej trhavinovej nálože. Šírenie výbuchu sa určí zo stupňa stlačenia olovených valcov, na ktorých je trubica počas skúšky vodorovne položená.

4.4.3. Materiály

a) plastická trhavina obsahujúca 83 % až 86 % pentritu — hustota: 1 500 kg/m3 až 1 600 kg/m3, — detonačná rýchlosť: 7 300 m/s až 7 700 m/s, — hmotnosť: (500 ± 1) g; alebo akákoľvek iná plastická trhavina s podobnými detonačnými vlastnosťami;

b) sedem kusov ohybnej zápalnej šnúry s nekovovým obalom — hmotnosť náplne: 11 g/m až 13 g/m, — dĺžka každej šnúry: (400 ± 2) mm;

c) zlisovaná peleta zo sekundárnej trhaviny s priehlbinou pre rozbušku — trhavina: hexogén/vosk 95/5 alebo podobná sekundárna trhavina, s pridaným grafitom alebo bez neho, — hustota: 1 500 kg/m3 až 1 600 kg/m3, — priemer: 19 mm až 21 mm, — výška: 19 mm až 23 mm, — hmotnosť zlisovanej pelety: maximálne 10 g, — centrálna priehlbina pre rozbušku: maximálny priemer 7,0 až 7,3 mm, hĺbka približne 12 mm. V prípade rozbušiek s veľkými priemermi musí byť priemer priehlbiny o niečo väčší (napríklad 0,5 mm), ako je priemer rozbušky;

d) oceľová trubica bez švov, ako je špecifikovaná v technickej norme ISO 65 – 1981 – Ťažké série so základnými rozmermi DN 100 (4'') — vonkajší priemer: 113,1 mm až 115,0 mm, — hrúbka steny: 5,0 mm až 6,5 mm, — dĺžka: 1 005 ± 2 mm;

e) spodný plech — materiál: oceľ dobrej zváracej kvality, — rozmery: 160 mm × 160 mm, — hrúbka: 5 mm až 6 mm;

f) šesť olovených valcov — priemer: 50 ± 1 mm, — výška: 100 mm až 101 mm, — materiál: mäkké olovo s čistotou min. 99,5 %;

g) oceľový blok — dĺžka: najmenej 1 000 mm, — šírka: najmenej 150 mm, — výška: najmenej 150 mm (prípadne sa na dosiahnutie tejto výšky môžu použiť viaceré na seba naukladané hranoly), — hmotnosť: najmenej 300 kg, ak nie je k dispozícii pevný základ pre oceľový blok;

h) plastový alebo lepenkový valec pre iniciačnú nálož — hrúbka steny: 1,5 mm až 2,5 mm, — priemer: 92 mm až 96 mm, — výška: 64 mm až 67 mm;

i) rozbuška (elektrická alebo neelektrická) s iniciačnou silou 8 až 10 jednotiek;

j) drevený alebo plastový disk — priemer: 92 mm až 96 mm. Priemer musí zodpovedať vnútornému priemeru plastového alebo lepenkového valca [písm. h)], — hrúbka: 20 mm;

k) drevený alebo plastový kolík rovnakých rozmerov ako rozbuška [bod i)];

l) malé závlačky (maximálna dĺžka 20 mm);

m) závlačky (dĺžka približne 20 mm).

4.4.4. Postup

4.4.4.1. Príprava iniciačnej nálože, ktorá sa vloží do oceľovej trubice

V závislosti od dostupnosti zariadenia môže byť trhavina v iniciačnej náloži iniciovaná týmito spôsobmi

— sedembodovou súčasnou iniciáciou uvedenou v bode 4.4.4.1.1., alebo

— centrálnou iniciáciou zlisovanou peletou uvedenou v bode 4.4.4.1.2.

4.4.4.1.1. Sedembodová súčasná iniciácia

Iniciačná nálož pripravená na použitie je znázornená na obrázku č. 2.

4.4.4.1.1.1. Do dreveného alebo plastového disku [bod 4.4.3. písm. j)] sa paralelne s jeho osou navŕtajú otvory do stredu a v šiestich bodoch symetricky rozmiestnených na sústrednom kruhu s priemerom 55 mm. Priemer otvorov musí byť 6 mm až 7 mm (pozri časť A-B na obrázku č. 2), v závislosti od priemeru použitej zápalnej šnúry [bod 4.4.3. písm. b)].

4.4.4.1.1.2. Odreže sa sedem kusov ohybnej zápalnej šnúry [bod 4.4.3. písm. b)], každý s dĺžkou 400 mm, pričom vydrobeniu trhaviny z koncov sa zabráni tak, že sa urobí ostrý rez a konce sa okamžite scelia lepom. Každá zo siedmich zápalných šnúr sa pretiahne cez jeden zo siedmich otvorov v drevenom alebo plastovom disku [bod 4.4.3. písm. j)], až kým ich konce nevyčnievajú niekoľko cm na druhej strane disku. Potom sa textilný obal každej zápalnej šnúry priečne prepichne malou závlačkou [bod 4.4.3. písm. l)] vo vzdialenosti 5 mm až 6 mm od konca a vonkajšia strana zápalných šnúr sa okolo závlačky oblepí pruhom lepiacej pásky širokým 2 cm. Nakoniec sa dlhšia časť každej zápalnej šnúry natiahne tak, aby sa závlačky dotýkali dreveného alebo plastového disku.

4.4.4.1.1.3. Plastická trhavina [bod 4.4.3. písm. a)] sa vytvaruje do tvaru valca s priemerom 92 mm až 96 mm, v závislosti od priemeru valca [bod 4.4.3. písm. h)]. Tento valec sa postaví kolmo na rovnú plochu a vloží sa doň vytvarovaná trhavina. Potom sa do vrchnej časti valca vloží drevený alebo plastový disk (1) vybavený siedmimi kusmi zápalnej šnúry a vtlačí sa dnu do trhaviny. Výška valca (64 mm až 67 mm) sa upraví tak, aby jeho horný okraj nebol nad úrovňou dreva alebo plastu. Nakoniec sa valec okolo celého obvodu upevní k drevenému alebo plastovému disku napríklad spinkami alebo malými klinčekmi.

4.4.4.1.1.4. Voľné konce siedmich zápalných šnúr sa zoskupia okolo obvodu dreveného alebo plastového kolíka [bod 4.4.3. písm. k)] tak, aby ich konce boli v jednej rovine kolmej na kolík. Prilepia sa v zväzku okolo kolíka lepiacou páskou (2).

4.4.4.1.2. Centrálna iniciácia zlisovanou peletou

Iniciačná nálož pripravená na použitie je znázornená na obrázku č. 3.

4.4.4.1.2.1. Príprava zlisovanej pelety

Pri dodržaní potrebných bezpečnostných opatrení sa do formy s vnútorným priemerom 19 mm až 21 mm umiestni maximálne 10 g sekundárnej trhaviny [bod 4.3.3 písm. c)] a zlisuje sa na správny tvar a hustotu (pomer priemeru k výške by mal byť približne 1:1). V strede dna formy je 12 mm vysoký kolík s priemerom 7,0 mm až 7,3 mm (v závislosti od priemeru použitej rozbušky), ktorý v zlisovanej pelete vytvorí valcovitú priehlbinu, do ktorej sa neskôr vloží rozbuška.

4.4.4.1.2.2. Príprava iniciačnej nálože

Trhavina [bod 4.4.3. písm. a)] sa umiestni do valca [bod 4.4.3. písm. h)] postaveného kolmo na rovnej ploche, potom sa stlačí nadol drevenou alebo plastovou matricou, aby sa trhavina vytvarovala do valcovitého tvaru s priehlbinou v strede. Do priehlbiny sa vloží zlisovaná peleta. Valcovito vytvarovaná trhavina obsahujúca zlisovanú peletu sa prikryje dreveným alebo plastovým diskom [bod 4.4.3. písm. j)], ktorý má v strede otvor s priemerom 7,0 mm až 7,3 mm na vloženie rozbušky. Drevený alebo plastový disk sa spojí s valcom krížom nalepenou lepiacou páskou. Vložením dreveného alebo plastového kolíka [bod 4.4.3. písm. k)] sa zaistí, že otvor vyvŕtaný v disku a priehlbina v zlisovanej pelete sú na jednej osi.

4.4.4.2. Príprava oceľových trubíc na skúšky odolnosti proti výbuchu

Na jednom konci oceľovej trubice [bod 4.4.3. písm. d)] sa kolmo cez bočnú stenu vo vzdialenosti 4 mm od okraja vyvŕtajú dva protiľahlé otvory s priemerom 4 mm. Spodný plech [bod 4.4.3. písm. e)] sa tupým zvarom spojí s opačným koncom trubice tak, že sa pravý uhol medzi spodným plechom a stenou trubice po celom obvode trubice úplne vyplní zváracím kovom.

4.4.4.3. Naplnenie a nabitie oceľovej trubice

Pozri obrázky č. 2 a 3.

4.4.4.3.1. Skúšobná vzorka, oceľová trubica a iniciačná nálož sa musia udržiavať pri teplote (20 ± 5)°C. Na dve skúšky odolnosti proti výbuchu je potrebné mať k dispozícii približne 20 kg skúšobnej vzorky.

4.4.4.3.2.1 Trubica sa štvorcovým dnom položí kolmo na pevnú rovnú plochu, najlepšie na betón. Naplní sa približne do jednej tretiny výšky skúšobnou vzorkou a nechá sa päťkrát zvislo spadnúť na rovnú plochu z 10 cm výšky, aby sa prily alebo granuly v trubici čo najviac zhutnili. Aby sa urýchlilo zhutňovanie, trubica sa medzi jednotlivými pádmi celkom 10 krát rozochveje údermi kladiva s hmotnosťou 750 g až 1 000 g na bočnú stenu.

4.4.4.3.2.2. Touto metódou sa nabije i ďalší segment skúšobnej vzorky. Napokon sa pridá také množstvo vzorky, aby po zhutňovaní 10 násobným zdvihnutím a spustením trubice a celkovo 20 periodickými údermi kladiva bola trubica naplnená vzorkou do výšky 70 mm od svojho ústia.

4.4.4.3.2.3 Výška náplne vzorkou v oceľovej trubici musí byť prispôsobená tak, aby iniciačná nálož (uvedená v bode 4.4.4.1.1. alebo 4.4.4.1.2.), ktorá sa vkladá neskoršie, bola po celej ploche v tesnom kontakte so vzorkou.

4.4.4.3.3. Iniciačná nálož sa vloží do trubice tak, aby bola v kontakte so vzorkou; horná plocha dreveného alebo plastového disku musí byť 6 mm pod koncom trubice. Nevyhnutný tesný kontakt medzi trhavinou a skúšobnou vzorkou sa zabezpečí vytiahnutím iniciačnej nálože a pridaním alebo odobraním malých množstiev vzorky. Ako je znázornené na obrázkoch č. 2 a 3, do otvorov blízko otvoreného konca trubice by sa mali vložiť závlačky a ich konce by sa mali roztvoriť naplocho na trubicu.

4.4.4.4. Umiestnenie oceľovej trubice a olovených valcov (pozri obrázok č. 4)

4.4.4.4.1. Základne olovených valcov [bod 4.4.3. písm. f)] sa označia číslami 1, 2, 3, 4, 5 a 6. Pozdĺž čiary na oceľovom bloku [bod 4.4.3. písm. g)] ležiacej na vodorovnej základni sa urobí šesť značiek vzdialených od seba 150 mm, pričom každá značka musí byť najmenej 75 mm od akéhokoľvek okraja bloku. Na každú z týchto značiek sa kolmo postaví olovený valec, a to tak, aby stred základne každého valca spočíval na značke (pozri obrázok č. 4).

4.4.4.4.2. Oceľová trubica pripravená podľa bodu 4.4.4.3 sa položí vodorovne na olovené valce tak, aby os trubice bola paralelná so stredovou čiarou olovených valcov a zvarený koniec trubice presahoval 50 mm za olovený valec č. 6. Aby sa zabránilo skotúľaniu trubice, medzi vrchné steny olovených valcov a stenu trubice sa vložia malé drevené alebo plastové kliny (jeden na každú stranu), alebo sa trubica stabilizuje dreveným krížom, ktorý sa vloží medzi trubicu a oceľový blok alebo na seba naukladané hranoly (pozri obrázok č. 4). Poznámka: Je potrebné zabezpečiť, aby trubica bola v kontakte so všetkými šiestimi olovenými valcami; mierne zakrivenie povrchu trubice sa môže vykompenzovať rotáciou trubice okolo jej pozdĺžnej osi; ak je niektorý z olovených valcov príliš vysoký, opatrne sa poklepe kladivom, kým nezíska požadovanú výšku.

4.4.4.5. Príprava na výbuch

4.4.4.5.1. Zariadenie sa zostaví podľa bodu 4.4.4.4. v bunkri alebo vo vhodne upravených podzemných priestoroch alebo na vhodnom mieste. Zabezpečí sa, aby bola teplota oceľovej trubice pred výbuchom udržiavaná na (20 ± 5) °C. Poznámka: Výbuch môže spôsobiť vystrelenie oceľových úlomkov s veľkou kinetickou energiou, preto musí byť odstrel vykonaný vo vhodnej vzdialenosti od obydlí alebo ciest.

4.4.4.5.2. Ak sa použije iniciačná nálož so sedembodovou iniciáciou, je potrebné zabezpečiť, aby boli zápalné šnúry natiahnuté tak, ako je opísané v poznámke pod čiarou k bodu 4.4.4.1.1.4, a usporiadané v maximálnej možnej miere vodorovne.

4.4.4.5.3. Nakoniec sa odstráni drevený alebo plastový kolík a nahradí sa rozbuškou. Odstrel sa nevykoná, kým nie je evakuovaná ohrozená zóna a pracovníci vykonávajúci skúšku nie sú ukrytí.

4.4.4.5.4. Trhavina sa odstrelí.

4.4.4.6.1. Počká sa dostatočne dlho, kým sa dym (plynné a niekedy toxické splodiny rozkladu, ako napríklad nitrózne plyny) rozptýli, potom sa olovené valce pozbierajú a odmeria sa ich výška vernierovým posuvným meradlom.

4.4.4.6.2. Pri každom z označených olovených valcov sa zaznamená stupeň stlačenia vyjadrený v percentách pôvodnej výšky 100 mm. Ak sú valce stlačené šikmo, zaznamenajú sa najvyššie a najnižšie hodnoty a vypočíta sa priemer.

4.4.4.7. Môže sa tiež vykonať meranie detonačnej rýchlosti.

4.4.4.8. Každá vzorka sa podrobí dvom skúškam odolnosti proti výbuchu.

4.4.5. Protokol o skúškach

V protokole sa pre každú skúšku odolnosti proti výbuchu uvedú hodnoty nasledujúcich parametrov:

— skutočne namerané hodnoty vonkajšieho priemeru oceľovej trubice a hrúbky steny,

— tvrdosť oceľovej trubice podľa Brinella,

— teplota trubice a vzorky krátko pred odstrelom,

— sypná hustota (kg/m3) vzorky v oceľovej trubici,

— výška každého oloveného valca po odstrele, pričom sa uvedie číslo príslušného valca,

— metóda iniciácie iniciačnej nálože.

4.4.6. Vyhodnotenie výsledkov skúšky

Ak pri každom odstrele stlačenie aspoň jedného oloveného valca neprekročilo 5 %, skúška sa považuje za preukaznú a daná vzorka sa považuje za odolnú proti výbuchu.

4.4.7. Protokol o skúškach tvorí súčasť technickej dokumentácie.

Obrázok č. 2

Iniciačná nálož so sedembodovou iniciáciou

1 : Oceľová trubica 2 : Drevený alebo plastový disk so siedmimi otvormi 3 : Plastový alebo lepenkový valec 4 : Zápalné šnúry 5 : Plastická trhavina 6 : Skúšobná vzorka 7 : Vyvŕtaný 4 mm otvor na závlačku 8 : Závlačka 9 : Drevený alebo plastový kolík ovinutý 4 10 : Lepiaca páska na zaistenie 4 okolo 9

Obrázok č. 3

1 : Oceľová trubica 2 : Drevený alebo plastový disk 3 : Plastový alebo lepenkový valec 4 : Drevený alebo plastový kolík 5 : Plastická trhavina 6 : Zlisovaná peleta 7 : Skúšobná vzorka 8 : Vyvŕtaný 4 mm otvor na závlačku 9 : Závlačka 10 : Drevená alebo plastová matrica pre 5

Obrázok č. 4

Čísla v krúžkoch:

1 : Oceľová trubica 2 : Olovené valce 3 : Oceľový blok alebo na seba naukladané hranoly 4 : Spodný plech 5 : Iniciačná nálož

Čísla v štvorčekoch:

Olovené valce č. 1 až 6

5. Označenie CE a EÚ vyhlásenie o zhode

5.1. Výrobca umiestni označenie CE a na zodpovednosť notifikovanej osoby uvedenej v bode 4 identifikačné číslo tejto notifikovanej osoby na každý jednotlivý obal EÚ produktu na hnojenie, ktorý spĺňa uplatniteľné požiadavky tohto nariadenia, alebo ak sa produkt dodáva bez obalu, do sprievodného dokumentu k EÚ produktu na hnojenie.

5.2. Výrobca vypracuje pre typ EÚ produktu na hnojenie písomné EÚ vyhlásenie o zhode a spolu s technickou dokumentáciou ho uchováva pre potreby vnútroštátnych orgánov počas 5 rokov od uvedenia EÚ produktu na hnojenie na trh. V EÚ vyhlásení o zhode sa uvedie typ EÚ produktu na hnojenie, pre ktorý bolo vypracované.

5.3. Na požiadanie sa príslušným orgánom poskytne kópia EÚ vyhlásenia o zhode.

6. Informačné povinnosti notifikovaných osôb a povinnosti týkajúce sa výkonu ich činností

6.1. Každá notifikovaná osoba bez zbytočného odkladu informuje svoj notifikujúci orgán a iné osoby notifikované podľa tohto nariadenia, ktoré vykonávajú podobné činnosti posudzovania zhody pre rovnaké EÚ produkty na hnojenie o: a) každom prípade, keď výrobca nedodržal trojmesačné obdobie na vykonanie skúšok vyžadovaných v bode 4; b) každom výsledku skúšky, keď bolo preukázané nesplnenie zhody s požiadavkou odolnosti proti výbuchu uvedenou v PFC 1(C)(I)(a)(i-ii)(A) bode 5 prílohy I.

6.2. V prípade uvedenom v bode 6.1. písm. b) notifikovaná osoba požiada výrobcu, aby prijal potrebné opatrenia v súlade s článkom 6 ods. 8.

7. Splnomocnený zástupca

Povinnosti výrobcu stanovené v bode 4.4.7. a v bode 5 môže v jeho mene a na jeho zodpovednosť plniť jeho splnomocnený zástupca za predpokladu, že sú uvedené v splnomocnení.

MODUL B – EÚ SKÚŠKA TYPU

1. Opis modulu

1.1. EÚ skúška typu je tá časť postupu posudzovania zhody, v ktorej notifikovaná osoba skúma technický návrh EÚ produktu na hnojenie a overuje a potvrdzuje, že technický návrh EÚ produktu na hnojenie spĺňa požiadavky tohto nariadenia.

1.2. Posúdenie primeranosti technického návrhu EÚ produktu na hnojenie sa vykoná preskúmaním technickej dokumentácie a podporných dôkazov a preskúmaním vzoriek, ktoré sú reprezentatívne pre plánovanú výrobu.

2. Technická dokumentácia

2.1. Výrobca vypracuje technickú dokumentáciu. Táto dokumentácia umožní posúdiť zhodu EÚ produktu na hnojenie s príslušnými požiadavkami, pričom jej súčasťou je primeraná analýza a posúdenie rizika alebo rizík.

2.2. V technickej dokumentácii sa špecifikujú uplatniteľné požiadavky, pričom sa do nej zahrnie, pokiaľ je to relevantné pre posudzovanie, návrh, výrobu a účel určenia EÚ produktu na hnojenie. Technická dokumentácia obsahuje vždy, keď je to uplatniteľné, aspoň tieto prvky: a) všeobecný opis EÚ produktu na hnojenie, kategóriu PFC zodpovedajúcu uvedenému účinku daného EÚ produktu na hnojenie a opis určeného použitia; b) zoznam použitých komponentných materiálov, kategórie CMC uvedené v prílohe II, do ktorých patria, a informácie o ich pôvode alebo o výrobnom procese; c) EÚ vyhlásenia o zhode pre komponentné EÚ produkty na hnojenie tvoriace zmes produktov na hnojenie; d) výkresy, schémy, opisy a vysvetlenia potrebné na pochopenie výrobného procesu EÚ produktu na hnojenie; e) vzorku etikety alebo príbalový leták alebo oboje uvedené v článku 6 ods. 7 obsahujúce informácie požadované podľa prílohy III; f) zoznam harmonizovaných technických noriem uvedených v článku 13, spoločných špecifikácií uvedených v článku 14 a/alebo iných príslušných technických špecifikácií, ktoré sa uplatnili. V prípade čiastočne uplatnených harmonizovaných technických noriem alebo spoločných špecifikácií sa v technickej dokumentácii špecifikujú tie časti, ktoré sa uplatnili; g) výsledky uskutočnených výpočtov vrátane výpočtov na účely preukázania zhody s časťou II bodom 5 prílohy I, ako aj výsledky vykonaných skúšok atď.; h) protokoly o skúškach; i) ak EÚ produkt na hnojenie obsahuje odvodené produkty v zmysle nariadenia (ES) č. 1069/2009 alebo z nich pozostáva, obchodné doklady alebo zdravotné certifikáty vyžadované podľa uvedeného nariadenia a dôkaz, že tieto odvodené produkty dosiahli koncový bod výrobného reťazca v zmysle uvedeného nariadenia; j) ak EÚ produkt na hnojenie obsahuje vedľajšie produkty v zmysle smernice 2008/98/ES alebo z nich pozostáva, technické a administratívne dôkazy o tom, že tieto vedľajšie produkty spĺňajú kritériá stanovené delegovaným aktom uvedeným v článku 42 ods. 7 tohto nariadenia a sú v súlade s vnútroštátnymi opatreniami, ktorými sa transponuje článok 5 ods. 1 smernice 2008/98/ES, a v uplatniteľnom prípade s vykonávacími aktmi uvedenými v článku 5 ods. 2 alebo s vnútroštátnymi opatreniami prijatými podľa článku 5 ods. 3 uvedenej smernice; a k) ak je celkový obsah chrómu (Cr) v EÚ produkte na hnojenie nad 200 mg/kg, informácie o maximálnom množstve a presnom zdroji celkového chrómu (Cr).

3. Žiadosť o EÚ skúšku typu

3.1. Výrobca podáva žiadosť o EÚ skúšku typu jedinej notifikovanej osobe podľa svojho výberu.

3.2. Žiadosť obsahuje: a) meno/názov a adresu výrobcu a ak žiadosť podáva jeho splnomocnený zástupca, aj jeho meno/názov a adresu; b) písomné vyhlásenie, že tá istá žiadosť nebola podaná inej notifikovanej osobe; c) technickú dokumentáciu uvedenú v bode 2; d) vzorky, ktoré sú reprezentatívne pre plánovanú výrobu. Notifikovaná osoba môže požadovať ďalšie vzorky, ak je to potrebné na vykonanie programu skúšok; e) podporné dôkazy o primeranosti technického riešenia návrhu. V týchto podporných dôkazoch sa uvedú všetky dokumenty, ktoré boli použité, a to najmä vtedy, ak príslušné harmonizované technické normy alebo spoločné špecifikácie neboli uplatnené v plnom rozsahu. Podporné dôkazy zahŕňajú v prípade potreby výsledky skúšok, ktoré v súlade s inými príslušnými technickými špecifikáciami vykonalo vhodné laboratórium výrobcu alebo iné skúšobné laboratórium v jeho mene a na jeho zodpovednosť.

4. Posúdenie primeranosti technického návrhu

Notifikovaná osoba:

a) preskúma technickú dokumentáciu a podporné dôkazy s cieľom posúdiť primeranosť technického návrhu EÚ produktu na hnojenie;

b) overí, či vzorka (vzorky) bola vyrobená v zhode s technickou dokumentáciou, a určí prvky navrhnuté v súlade s uplatniteľnými ustanoveniami príslušných harmonizovaných technických noriem alebo spoločných špecifikácií, ako aj prvky, ktoré boli navrhnuté v súlade s inými príslušnými technickými špecifikáciami;

c) vykoná alebo nechá vykonať vhodné skúšky a testy vzorky (vzoriek) s cieľom skontrolovať, či v prípade, keď sa výrobca rozhodol uplatniť riešenia uvedené v príslušných harmonizovaných technických normách alebo spoločných špecifikáciách, boli tieto riešenia a špecifikácie uplatnené správne;

d) vykoná alebo nechá vykonať vhodné skúšky a testy vzorky (vzoriek) s cieľom skontrolovať, či v prípade, keď riešenia uvedené v príslušných harmonizovaných technických normách alebo spoločných špecifikáciách neboli uplatnené alebo keď príslušné harmonizované technické normy či spoločné špecifikácie neexistujú, riešenia prijaté výrobcom spĺňajú zodpovedajúce požiadavky tohto nariadenia;

e) dohodne s výrobcom miesto, kde sa vykonajú skúšky a testy.

5. Hodnotiaca správa

Notifikovaná osoba vypracuje hodnotiacu správu, v ktorej zaznamená činnosti vykonané v súlade s bodom 4 a ich výsledky. Bez toho, aby boli dotknuté povinnosti notifikovanej osoby voči notifikujúcemu orgánu, táto notifikovaná osoba sprístupní obsah tejto správy, v plnom rozsahu alebo čiastočne, iba so súhlasom výrobcu.

6. Certifikát EÚ skúšky typu

6.1. Ak daný typ spĺňa požiadavky tohto nariadenia, ktoré sa vzťahujú na príslušný EÚ produkt na hnojenie, notifikovaná osoba vydá výrobcovi certifikát EÚ skúšky typu. Tento certifikát obsahuje meno/názov a adresu výrobcu, výsledky skúšky, (prípadné) podmienky jeho platnosti a údaje potrebné na identifikáciu schváleného typu. K certifikátu EÚ skúšky typu možno priložiť jednu alebo viacero príloh.

6.2. Certifikát EÚ skúšky typu a jeho prílohy musia obsahovať všetky príslušné informácie, ktoré umožňujú hodnotenie zhody vyrobených EÚ produktov na hnojenie so skúšaným typom.

6.3. Ak daný typ nespĺňa požiadavky tohto nariadenia, notifikovaná osoba zamietne vydanie certifikátu EÚ skúšky typu a informuje o tom žiadateľa, pričom uvedie podrobné dôvody zamietnutia.

7. Zmeny, ktoré môžu ovplyvniť zhodu EÚ produktu na hnojenie

7.1. Notifikovaná osoba sa informuje o všetkých zmenách v súvislosti so všeobecne uznávaným aktuálnym stavom vývoja, ktoré naznačujú, že schválený typ už nemusí spĺňať požiadavky tohto nariadenia, a určí, či si takéto zmeny vyžadujú ďalšie prešetrenie. Ak áno, notifikovaná osoba o tom informuje výrobcu.

7.2. Výrobca informuje notifikovanú osobu, ktorá uchováva technickú dokumentáciu týkajúcu sa certifikátu EÚ skúšky typu, o všetkých zmenách schváleného typu, ktoré môžu ovplyvniť zhodu EÚ produktu na hnojenie s požiadavkami tohto nariadenia alebo s podmienkami platnosti certifikátu EÚ skúšky typu. Takéto zmeny si vyžadujú dodatočné schválenie vo forme dodatku k pôvodnému certifikátu EÚ skúšky typu.

8. Informačná povinnosť notifikovaných osôb

8.1. Každá notifikovaná osoba informuje svoj notifikujúci orgán o certifikátoch EÚ skúšky typu a/alebo o akýchkoľvek dodatkoch k nim, ktoré vydala alebo zrušila, a pravidelne alebo na požiadanie poskytuje svojmu notifikujúcemu orgánu zoznam týchto zamietnutých, pozastavených alebo inak obmedzených certifikátov EÚ skúšky typu a/alebo dodatkov k nim.

8.2. Každá notifikovaná osoba informuje ostatné notifikované osoby o certifikátoch EÚ skúšky typu a/alebo o akýchkoľvek dodatkoch k nim, ktoré zamietla, zrušila, pozastavila alebo inak obmedzila, a na požiadanie ich informuje o certifikátoch EÚ skúšky typu a/alebo dodatkoch k nim, ktoré vydala.

8.3. Komisia, členské štáty a ostatné notifikované osoby môžu na požiadanie získať kópiu certifikátov EÚ skúšky typu a/alebo dodatkov k nim. Komisia a členské štáty môžu na požiadanie získať kópiu technickej dokumentácie a výsledkov skúšok, ktoré vykonala notifikovaná osoba.

9. Dostupnosť certifikátu EÚ skúšky typu

9.1. Do uplynutia platnosti certifikátu EÚ skúšky typu uchováva notifikovaná osoba kópiu certifikátu EÚ skúšky typu, jeho príloh a dodatkov, ako aj technické podklady vrátane dokumentácie predloženej výrobcom.

9.2. Výrobca uchováva kópiu certifikátu EÚ skúšky typu, jeho príloh a dodatkov spolu s technickou dokumentáciou pre potreby vnútroštátnych orgánov počas 5 rokov od uvedenia EÚ produktu na hnojenie na trh.

10. Splnomocnený zástupca

Splnomocnený zástupca výrobcu môže podať žiadosť uvedenú v bode 3 a plniť povinnosti stanovené v bodoch 7 a 9.2. za predpokladu, že sú uvedené v splnomocnení.

MODUL C – ZHODA S TYPOM ZALOŽENÁ NA VNÚTORNEJ KONTROLE VÝROBY

1. Opis modulu

Zhoda s typom založená na vnútornej kontrole výroby je tá časť postupu posudzovania zhody, ktorou si výrobca plní povinnosti uvedené v bodoch 2 a 3 a zaručuje a vyhlasuje na svoju vlastnú zodpovednosť, že príslušné EÚ produkty na hnojenie sú v zhode s typom opísaným v certifikáte EÚ skúšky typu a spĺňajú požiadavky tohto nariadenia, ktoré sa na ne vzťahujú.

2. Výroba

Výrobca prijme všetky opatrenia potrebné na to, aby sa výrobným procesom a jeho monitorovaním zabezpečila zhoda vyrábaných EÚ produktov na hnojenie so schváleným typom opísaným v certifikáte EÚ skúšky typu a s požiadavkami tohto nariadenia, ktoré sa na ne vzťahujú.

3. Označenie CE a EÚ vyhlásenie o zhode

3.1 Výrobca umiestni označenie CE na každý jednotlivý obal EÚ produktu na hnojenie, ktorý je v zhode s typom opísaným v certifikáte EÚ skúšky typu a ktorý spĺňa uplatniteľné požiadavky tohto nariadenia, alebo ak sa produkt dodáva bez obalu, v sprievodnom dokumente k EÚ produktu na hnojenie.

3.2 Výrobca vypracuje pre typ EÚ produktu na hnojenie písomné EÚ vyhlásenie o zhode a spolu s technickou dokumentáciou ho uchováva pre potreby vnútroštátnych orgánov počas 5 rokov od uvedenia EÚ produktu na hnojenie na trh. V EÚ vyhlásení o zhode sa uvedie typ EÚ produktu na hnojenie, pre ktorý bolo vypracované.

3.3. Na požiadanie sa príslušným orgánom poskytne kópia EÚ vyhlásenia o zhode.

4. Splnomocnený zástupca

Povinnosti výrobcu stanovené v bode 3 môže v jeho mene a na jeho zodpovednosť plniť jeho splnomocnený zástupca za predpokladu, že sú uvedené v splnomocnení.

MODUL D1 – ZABEZPEČENIE KVALITY VÝROBNÉHO PROCESU

1. Opis modulu

Zabezpečenie kvality výrobného procesu je postup posudzovania zhody, ktorým si výrobca plní povinnosti uvedené v bodoch 2, 4 a 7 a zaručuje a vyhlasuje na svoju vlastnú zodpovednosť, že príslušné EÚ produkty na hnojenie spĺňajú požiadavky tohto nariadenia, ktoré sa na ne vzťahujú.

2. Technická dokumentácia

2.1. Výrobca vypracuje technickú dokumentáciu. Táto dokumentácia umožní posúdiť zhodu EÚ produktu na hnojenie s príslušnými požiadavkami, pričom jej súčasťou je primeraná analýza a posúdenie rizika alebo rizík.

2.2. V technickej dokumentácii sa špecifikujú uplatniteľné požiadavky, pričom sa do nej zahrnie, pokiaľ je to relevantné pre posudzovanie, návrh, výrobu a účel určenia EÚ produktu na hnojenie. Technická dokumentácia obsahuje v uplatniteľnom prípade aspoň tieto prvky: a) všeobecný opis EÚ produktu na hnojenie, kategóriu PFC zodpovedajúcu uvedenému účinku EÚ produktu na hnojenie a opis určeného použitia; b) zoznam použitých komponentných materiálov, kategórie CMC uvedené v prílohe II, do ktorých patria, a informácie o ich pôvode alebo o výrobnom procese; c) EÚ vyhlásenia o zhode pre komponentné EÚ produkty na hnojenie tvoriace zmes produktov na hnojenie; d) výkresy, schémy, opisy a vysvetlenia potrebné na pochopenie výrobného procesu EÚ produktu na hnojenie a v súvislosti s kompostom patriacim do CMC 3 alebo digestátom patriacim do CMC 5 podľa vymedzenia v prílohe II písomný opis a diagram výrobného procesu, kde je jasne identifikovaný každý postup, zásobník a priestor; e) vzorku etikety alebo príbalový leták alebo oboje uvedené v článku 6 ods. 7 obsahujúce informácie požadované podľa prílohy III; f) zoznam harmonizovaných technických noriem uvedených v článku 13, spoločných špecifikácií uvedených v článku 14 a/alebo iných príslušných technických špecifikácií, ktoré sa uplatnili. V prípade čiastočne uplatnených harmonizovaných technických noriem alebo spoločných špecifikácií sa v technickej dokumentácii špecifikujú tie časti, ktoré sa uplatnili; g) výsledky uskutočnených výpočtov vrátane výpočtov na účely preukázania zhody s bodom 5 časti II prílohy I, ako aj výsledky vykonaných skúšok, atď.; h) protokoly o skúškach; i) ak EÚ produkt na hnojenie obsahuje odvodené produkty v zmysle nariadenia (ES) č. 1069/2009 alebo z nich pozostáva, obchodné doklady alebo zdravotné certifikáty vyžadované podľa uvedeného nariadenia a dôkaz, že tieto odvodené produkty dosiahli koncový bod výrobného reťazca v zmysle uvedeného nariadenia; j) ak EÚ produkt na hnojenie obsahuje vedľajšie produkty v zmysle smernice 2008/98/ES alebo z nich pozostáva, technické a administratívne dôkazy o tom, že tieto vedľajšie produkty spĺňajú kritériá stanovené delegovaným aktom uvedeným v článku 42 ods. 7 tohto nariadenia a sú v súlade s vnútroštátnymi opatreniami, ktorými sa transponuje článok 5 ods. 1 smernice 2008/98/ES, a v uplatniteľnom prípade s vykonávacími aktmi uvedenými v článku 5 ods. 2 alebo s vnútroštátnymi opatreniami prijatými podľa článku 5 ods. 3 uvedenej smernice; a k) ak je celkový obsah chrómu (Cr) v EÚ produkte na hnojenie nad 200 mg/kg, informácie o maximálnom množstve a presnom zdroji celkového chrómu (Cr).

3. Dostupnosť technickej dokumentácie

Výrobca uchováva technickú dokumentáciu pre potreby príslušných vnútroštátnych orgánov počas 5 rokov od uvedenia EÚ produktu na hnojenie na trh.

4. Výroba

Výrobca prevádzkuje schválený systém kvality pre výrobu, výstupnú kontrolu a skúšanie príslušných EÚ produktov na hnojenie podľa bodu 5 a podlieha dohľadu podľa bodu 6.

5. Systém kvality

5.1. Výrobca uplatňuje systém kvality, ktorým sa zabezpečí súlad EÚ produktov na hnojenie s požiadavkami tohto nariadenia, ktoré sa na ne vzťahujú.

5.1.1. Systém kvality zahŕňa ciele kvality a organizačnú štruktúru spolu s povinnosťami a právomocami manažmentu v súvislosti s kvalitou produktu.

5.1.1.1. V prípade kompostu patriaceho do CMC 3 a digestátu patriaceho do CMC 5 podľa vymedzenia v prílohe II vrcholový manažment organizácie výrobcu: a) zabezpečí, aby boli k dispozícii dostatočné zdroje (zamestnanci, infraštruktúra, vybavenie) na vytvorenie a uplatňovanie systému kvality; b) vymenuje člena manažmentu organizácie zodpovedného za plnenie týchto úloh: — zabezpečiť, aby sa zaviedli, schválili, uplatňovali a zachovávali postupy riadenia kvality, — podávať vrcholovému manažmentu výrobcu správy o výsledkoch riadenia kvality a akýchkoľvek potrebných zlepšeniach, — zabezpečiť v celej organizácii výrobcu podporu informovanosti o potrebách spotrebiteľov a právnych požiadavkách a informovať zamestnancov o závažnosti a dôležitosti požiadaviek na riadenie kvality v záujme splnenia právnych požiadaviek tohto nariadenia, — zabezpečiť dostatočnú odbornú prípravu všetkých osôb, ktorých povinnosti majú vplyv na kvalitu produktu, a poskytnúť im dostatočné pokyny, a — zabezpečiť zatriedenie dokumentov o riadení kvality uvedených v bode 5.1.4.; c) vykoná interný audit, a to každý rok alebo častejšie, ak je to potrebné vzhľadom na akúkoľvek významnú zmenu s možným vplyvom na kvalitu EÚ produktu na hnojenie a d) zabezpečí, aby sa v organizácii a mimo nej zaviedli vhodné komunikačné postupy a aby prebiehala komunikácia týkajúca sa účinnosti riadenia kvality.

5.1.2. Systém kvality zahŕňa metódy, postupy a systematické opatrenia v oblasti výroby, kontroly kvality a zabezpečovania kvality.

5.1.2.1. V prípade kompostu patriaceho do CMC 3 a digestátu patriaceho do CMC 5 podľa vymedzenia v prílohe II sa systémom kvality zabezpečí dodržiavanie kritérií postupu kompostovania a digescie stanovených v uvedenej prílohe.

5.1.3. Systém kvality zahŕňa skúšky a testy, ktoré sa majú vykonávať pred výrobou, počas výroby a po nej so stanovenou frekvenciou.

5.1.3.1. V prípade kompostu patriaceho do CMC 3 a digestátu patriaceho do CMC 5 podľa vymedzenia v prílohe II skúšky a testy zahŕňajú tieto prvky: a) Pre každú šaržu vstupných materiálov sa zaznamenávajú tieto informácie: i) dátum dodania; ii) množstvo podľa hmotnosti (alebo odhad na základe objemu a hustoty); iii) totožnosť dodávateľa vstupného materiálu; iv) typ vstupného materiálu; v) identifikácia každej šarže a miesto dodania do závodu. Na účely riadenia kvality sa počas celého výrobného procesu pridelí jedinečný identifikačný kód a vi) v prípade zamietnutia dôvody zamietnutia šarže a miesto, kam bola odoslaná. b) Kvalifikovaní zamestnanci vykonajú vizuálnu kontrolu každej zásielky vstupných materiálov a overia súlad so špecifikáciami vstupných materiálov uvedenými v CMC 3 a CMC 5 v prílohe II. c) Výrobca odmietne každú zásielku ľubovoľného vstupného materiálu, ak na základe vizuálnej kontroly vznikne podozrenie na: — prítomnosť látok nebezpečných alebo škodlivých pre postupy kompostovania alebo digescie či pre kvalitu finálneho EÚ produktu na hnojenie, alebo — nezlučiteľnosť so špecifikáciami uvedenými v CMC 3 a CMC 5 v prílohe II, najmä pokiaľ ide o prítomnosť plastov, ktorá vedie k prekročeniu limitnej hodnoty makroskopických nečistôt. d) Zamestnanci musia absolvovať odbornú prípravu o: — potenciálne nebezpečných vlastnostiach, ktoré môžu byť spojené so vstupnými materiálmi a — znakoch, ktoré umožňujú rozpoznať nebezpečné vlastnosti a prítomnosť plastov. e) Vykoná sa odber vzoriek výstupných materiálov, aby sa overil ich súlad so špecifikáciami komponentných materiálov pre kompost a digestát, ktoré sú stanovené v CMC 3 a CMC 5 v prílohe II, a aby sa overilo, že vlastnosti výstupného materiálu neohrozujú súlad EÚ produktu na hnojenie s príslušnými požiadavkami uvedenými v prílohe I. f) Odber vzoriek výstupného materiálu sa vykonáva pravidelne najmenej s touto frekvenciou: Ročný vstup (v tonách) Počet vzoriek za rok ≤ 3 000 1 3 001 – 10 000 2 10 001 – 20 000 3 20 001 – 40 000 4 40 001 – 60 000 5 60 001 – 80 000 6 80 001 – 100 000 7 100 001 – 120 000 8 120 001 – 140 000 9 140 001 – 160 000 10 160 001 – 180 000 11 > 180 000 12 g) Ak ktorákoľvek zo skúšaných vzoriek výstupného materiálu nesplní jeden alebo viacero z uplatniteľných limitov stanovených v príslušných oddieloch príloh I a II, osoba zodpovedná za riadenie kvality uvedená v bode 5.1.1.1 písm. b): i) jednoznačne identifikuje nevhodné výstupné materiály a miesto ich skladovania, ii) analyzuje dôvody nesplnenia zhody a prijme všetky nevyhnutné opatrenia, aby sa predišlo jej opakovaniu, iii) v záznamoch o kvalite uvedených v bode 5.1.4 zaznamená, či sa uskutočňuje ďalšie spracovanie, alebo či sa výstupný materiál likviduje.

5.1.4. Systém kvality zahŕňa záznamy výrobcu o kvalite, napríklad správy z kontroly a údaje o skúškach, kalibračné údaje, správy týkajúce sa kvalifikácií príslušných zamestnancov atď.

5.1.4.1. V prípade kompostu patriaceho do CMC 3 a digestátu patriaceho do CMC 5 podľa vymedzenia v prílohe II musia záznamy o kvalite preukazovať účinnú kontrolu vstupných materiálov, výroby a skladovania a súlad vstupných a výstupných materiálov s príslušnými požiadavkami tohto nariadenia. Každý dokument musí byť čitateľný a prístupný na príslušnom(-ých) mieste(-ach) používania, pričom akákoľvek zastaraná verzia musí byť urýchlene odstránená zo všetkých miest, kde sa používa, alebo prinajmenšom označená ako zastaraná. Dokumentácia o riadení kvality musí obsahovať aspoň tieto informácie: a) názov; b) číslo verzie; c) dátum vypracovania; d) meno osoby, ktorá ju vydala; e) záznamy o účinnej kontrole vstupných materiálov; f) záznamy o účinnej kontrole výrobného procesu; g) záznamy o účinnej kontrole výstupných materiálov; h) záznamy o nesplnení zhody; i) záznamy o všetkých nehodách a incidentoch, ku ktorým došlo v závode, ich známe alebo predpokladané príčiny a prijaté opatrenia; j) záznamy o sťažnostiach predložených tretími stranami a spôsob ich riešenia; k) zaznamenanie dátumu, typu a témy odborného školenia, ktoré absolvovali osoby zodpovedné za kvalitu produktu; l) výsledky interného auditu a prijaté opatrenia a m) výsledky preskúmania vykonaného externým auditom a prijaté opatrenia.

5.1.5. Systém kvality zahŕňa prostriedky monitorovania dosahovania požadovanej kvality produktu a účinného fungovania systému kvality.

5.1.5.1. V prípade kompostu patriaceho do CMC 3 a digestátu patriaceho do CMC 5 podľa vymedzenia v prílohe II výrobca vypracuje ročný program interného auditu na účely overenia súladu so systémom kvality, ktorý bude zahŕňať tieto komponenty: a) zavedie a zdokumentuje sa postup, ktorým sa vymedzia povinnosti a požiadavky na plánovanie a vykonávanie interných auditov, vyhotovovanie záznamov a podávanie správ o výsledkoch. Vypracuje sa správa, v ktorej sa uvedú prípady nezhôd so systémom kvality, a oznámia sa všetky nápravné opatrenia. Záznamy o internom audite sa priložia k dokumentácii o riadení kvality; b) prednosť musia mať prípady nezhôd identifikované pri externých auditoch; c) žiadny audítor nesmie vykonávať audit svojej vlastnej práce; d) manažment zodpovedný za auditovanú oblasť zabezpečí, aby sa bez zbytočného odkladu prijali potrebné nápravné opatrenia; e) interný audit vykonaný v rámci iného systému riadenia kvality možno zohľadniť za predpokladu, že je doplnený auditom požiadaviek na tento systém kvality.

5.1.6. Všetky prvky, požiadavky a ustanovenia prijaté výrobcom sa zdokumentujú systematickým a usporiadaným spôsobom vo forme písomne vypracovaných prístupov, postupov a pokynov. Dokumentácia systému kvality umožňuje jednotný výklad programov, plánov, príručiek a záznamov týkajúcich sa kvality. Obsahuje predovšetkým primeraný opis všetkých prvkov riadenia kvality vymedzených v bodoch 5.1.1 až 5.1.5.

5.2. Výrobca podáva žiadosť o posúdenie svojho systému kvality pre dotknuté EÚ produkty na hnojenie notifikovanej osobe podľa svojho výberu. Žiadosť obsahuje: — meno/názov a adresu výrobcu a ak žiadosť podáva jeho splnomocnený zástupca, aj jeho meno/názov a adresu, — písomné vyhlásenie, že tá istá žiadosť nebola podaná inej notifikovanej osobe, — všetky príslušné informácie týkajúce sa plánovanej kategórie EÚ produktov na hnojenie, — dokumentáciu týkajúcu sa systému kvality, ktorá obsahuje všetky prvky vymedzené v bode 5.1, — technickú dokumentáciu uvedenú v bode 2.

5.3.1. Notifikovaná osoba posudzuje systém kvality s cieľom určiť, či spĺňa požiadavky uvedené v bode 5.1.

5.3.2. V prípade prvkov systému kvality, ktoré sú v súlade so zodpovedajúcimi špecifikáciami príslušnej harmonizovanej technickej normy, predpokladá zhodu s týmito požiadavkami.

5.3.3. Okrem skúseností v oblasti systémov riadenia kvality musí mať audítorský tím najmenej jedného člena, ktorý má skúsenosti s hodnotením príslušnej oblasti produktov a príslušnej technológie produktov, ako aj znalosť uplatniteľných požiadaviek tohto nariadenia. Súčasťou auditu je hodnotiaca návšteva v priestoroch výrobcu. Audítorský tím preskúma technickú dokumentáciu uvedenú v bode 2 s cieľom overiť schopnosť výrobcu identifikovať relevantné požiadavky tohto nariadenia a vykonať potrebné skúšky na účely zabezpečenia súladu EÚ produktu na hnojenie s týmito požiadavkami.

5.3.4. Rozhodnutie sa oznámi výrobcovi. Oznámenie obsahuje závery auditu a odôvodnené rozhodnutie o posúdení.

5.4. Výrobca sa zaviaže plniť povinnosti vyplývajúce zo systému kvality v schválenom znení a udržiavať ho, aby zostal primeraný a efektívny.

5.5.1. Výrobca informuje notifikovanú osobu, ktorá schválila systém kvality, o každej zamýšľanej zmene v systéme kvality.

5.5.2. Notifikovaná osoba zhodnotí navrhované zmeny a rozhodne, či bude zmenený systém kvality naďalej spĺňať požiadavky uvedené v bode 5.1 alebo či je potrebné opätovné posúdenie.

5.5.3. Svoje rozhodnutie oznámi výrobcovi. Oznámenie obsahuje závery preskúmania a odôvodnené rozhodnutie o posúdení.

6. Dohľad, za ktorý je zodpovedná notifikovaná osoba

6.1. Cieľom dohľadu je zabezpečiť, aby si výrobca riadne plnil povinnosti vyplývajúce zo schváleného systému kvality.

6.2. Na účely posudzovania umožní výrobca notifikovanej osobe prístup na miesto výroby, kontroly, skúšania a skladovania a poskytne jej všetky potrebné informácie, najmä: — dokumentáciu systému kvality, — technickú dokumentáciu uvedenú v bode 2, — záznamy o kvalite, napríklad správy z kontroly a údaje o skúškach, kalibračné údaje, správy týkajúce sa kvalifikácií príslušných zamestnancov.

6.3.1. Notifikovaná osoba vykonáva pravidelné audity s cieľom uistiť sa, že výrobca udržiava a uplatňuje systém kvality, a odovzdá výrobcovi správu o audite.

6.3.2. V prípade kompostu patriaceho do CMC 3 a digestátu patriaceho do CMC 5 podľa vymedzenia v prílohe II notifikovaná osoba počas každého auditu vykoná odber a analýzu vzoriek výstupného materiálu, pričom audity sa vykonávajú s touto frekvenciou: a) počas prvého roka, v ktorom notifikovaná osoba vykonáva dohľad nad príslušným výrobným závodom: rovnaká frekvencia, ako je frekvencia odberu vzoriek stanovená v tabuľke uvedenej v bode 5.1.3.1 písm. f) a b) počas nasledujúcich rokov vykonávania dohľadu: polovičná frekvencia, ako je frekvencia odberu vzoriek stanovená v tabuľke uvedenej v bode 5.1.3.1 písm. f).

6.4 Okrem toho môže notifikovaná osoba uskutočňovať u výrobcu neohlásené návštevy. V priebehu takýchto návštev môže notifikovaná osoba v prípade potreby vykonať alebo nechať vykonať skúšky produktov, aby overila, či systém kvality funguje správne. Notifikovaná osoba odovzdá výrobcovi správu o návšteve a ak boli vykonané skúšky, aj protokol o skúškach.

7. Označenie CE a EÚ vyhlásenie o zhode

7.1. Výrobca umiestni označenie CE a, na zodpovednosť notifikovanej osoby uvedenej v bode 5.2, identifikačné číslo tejto notifikovanej osoby na každý jednotlivý obal EÚ produktu na hnojenie, ktorý spĺňa uplatniteľné požiadavky tohto nariadenia, alebo ak sa produkt dodáva bez obalu, do sprievodného dokumentu k EÚ produktu na hnojenie.

7.2. Výrobca vypracuje pre EÚ produkt na hnojenie alebo jeho typ písomné EÚ vyhlásenie o zhode a spolu s technickou dokumentáciou ho uchováva pre potreby vnútroštátnych orgánov počas 5 rokov od uvedenia EÚ produktu na hnojenie na trh. V EÚ vyhlásení o zhode sa uvedie EÚ produkt alebo typ na hnojenie, pre ktorý bolo vypracované.

7.3. Na požiadanie sa príslušným orgánom poskytne kópia EÚ vyhlásenia o zhode.

8. Dostupnosť dokumentácie systému kvality

Výrobca uchováva počas 5 rokov od uvedenia EÚ produktu na hnojenie na trh pre potreby vnútroštátnych orgánov:

— dokumentáciu uvedenú v bode 5.1.6.,

— informácie o zmenách uvedených v bodoch 5.5.1 a 5.5.2 v schválenom znení,

— rozhodnutia a správy notifikovanej osoby uvedené v bodoch 5.5.3, 6.3.1 a 6.4.

9. Informačná povinnosť notifikovaných osôb

9.1. Každá notifikovaná osoba informuje svoj notifikujúci orgán o schváleniach systémov kvality, ktoré vydala alebo zrušila, a pravidelne alebo na požiadanie poskytuje svojmu notifikujúcemu orgánu zoznam schválení systémov kvality, ktoré zamietla, pozastavila alebo inak obmedzila.

9.2. Každá notifikovaná osoba oznámi ostatným notifikovaným osobám schválenia systémov kvality, ktoré zamietla, zrušila, pozastavila alebo inak obmedzila, a na požiadanie schválenia systémov kvality, ktoré vydala.

10. Splnomocnený zástupca

Povinnosti výrobcu stanovené v bodoch 3, 5.2, 5.5.1, 7 a 8 môže v jeho mene a na jeho zodpovednosť plniť jeho splnomocnený zástupca za predpokladu, že sú uvedené v splnomocnení.

(1) Priemer disku musí vždy zodpovedať vnútornému priemeru valca.

(2) Poznámka: Ak je po zoskupení šesť zápalných šnúr okolo obvodu napnutých, stredná zápalná šnúra musí zostať mierne voľná.